b'\n_START_ARTICLE_\nUniverzalni zabojnik\n_START_PARAGRAPH_\nUniverzalni oz. standardni ali intermodalni zabojnik, tudi zabojnik ISO, je velik standardiziran zabojnik, namenjen skladi\xc5\xa1\xc4\x8denju blaga v kombiniranem (intermodalnem) transportu \xe2\x80\x93 torej transportu, ki vklju\xc4\x8duje pretovarjanje med razli\xc4\x8dnimi prevoznimi sredstvi cestnega, \xc5\xbeelezni\xc5\xa1kega in ladijskega prevoza. Zaradi standardizacije je pove\xc4\x8dana u\xc4\x8dinkovitost, saj omogo\xc4\x8da uporabo iste infrastrukture za rokovanje z raznolikim blagom._NEWLINE_Obstaja ve\xc4\x8d standardov univerzalnih zabojnikov, velika ve\xc4\x8dina svetovnega kontejnerskega prometa pa se izvaja s t. i. splo\xc5\xa1nimi zabojniki za suhi tovor, ki imajo obliko trpe\xc5\xbenih jeklenih zabojev standardnih dimenzij pribli\xc5\xbeno 6,1\xc2\xa0m (20,0\xc2\xa0ft) ali 12,2\xc2\xa0m (40\xc2\xa0ft) v dol\xc5\xbeino. Leta 2012 je bilo po ocenah na svetu v uporabi 20,5 milijona univerzalnih kontejnerjev, ki so predstavljali levji dele\xc5\xbe globalnega kontejneriziranega prevoza blaga. So osnova za enoto TEU, s katero ozna\xc4\x8dujemo tovorno zmogljivost, predvsem pri namenskih kontejnerskih ladjah._NEWLINE_Pomembna lastnost univerzalnih zabojnikov je zmo\xc5\xbenost zlaganja in pritrjevanja z nastavki na vseh vogalih.'